Jonas Kalnėnas

Jonas Kalnėnas (iki 1925 m. Zagorskas 1901 m. Antalgėje, Rimšės valsčius – 1941 m. Sverdlovsko, dab. Jekaterinburgas, kalėjime) – Lietuvos žurnalistas, visuomenės veikėjas.

Biografija 
1919–1921 m. Lietuvos kariuomenės savanoris. Dalyvavo 1923 m. Klaipėdos krašto sukilime. Lankė J. Vaičkaus vaidybos studiją, Vytauto Didžiojo universitete (iki 1930 m. Lietuvos universitetas) studijavo lietuvių kalbą ir literatūrą.

1931–1940 m. redagavo žurnalą „Trimitas“, 1932-1941 m. vienas Lietuviškosios enciklopedijos redaktorių. 

1934 m. išrinktas Kauno miesto tarybos nariu. Dalyvavo Šaulių, Lietuvos valstiečių liaudininkų, Lietuvos jaunimo, Savanorių sąjungos (kurį laiką jos Kauno skyriaus pirmininkas), Vilniaus vadavimo, Pasaulio lietuvių, Lietuvos žurnalistų ir kitų visuomeninių organizacijų veikloje. Bendradarbiavo laikraštyje „Lietuvos žinios“, žurnaluose „Karys“, „Jaunimas“ ir kituose. 1940 m. sovietinių okupantų suimtas, kalintas Kauno kalėjime, vėliau paleistas. 1941 m. birželio 14 d. su šeima ištremtas į Sibirą, žuvo kalėjime.

Iš vokiečių kalbos išvertė E. M. Remarko „Vakarų fronte nieko naujo“, 1929 m.

Šaltiniai 

Lietuvos žurnalistai
Lietuvos krašto apsaugos savanoriai
Lietuvos redaktoriai
Šaulių sąjungos nariai